Blitsbokke steeds seweskoningsDie Blitsbokke is nou maar eenmaal konings in Doebai. (Foto: Springbok Sevens/Twitter) Die Blitsbokke is steeds die konings van sewesrugby in Dubai. Dít het die span Saterdag opnuut gewys toe hulle hul vierde opeenvolgende titel in dié woestynstad gewen het nadat hulle Ierland maklik met 21 – 5 in die eindstryd geklop het. Dit het die Blitsbokke net 20 sekondes geneem om die grondslag vir die oorwinning te lê toe Shilton van Wyk die eerste van sy twee drieë gedruk het. Dit was die Blitsbokke se tiende titel in Dubai sedert daar in 1999 die eerste keer meegeding is. Die Blitsbokke het nou ses van die afgelope sewe toernooie gewen en is ver voor Nieu-Seeland wat toernooi-oorwinnings betref nadat die Kiwi’s met ses titels spog. Voeg daarby dat die Blitsbokke in die eerste paar jaar nie baie op sewesrugby gekonsentreer het nie en eers in 2003 en toe weer in 2006 aan die wenkant was. Maar, namate die waarde van sewesrugby besef is, is daar al hoe meer klem daarop gelê om vaardige spelers te ontwikkel. Hoeveel sewes-Bokke het nie ook al die Groen-en-goud gedra nie? In Saterdag se eindstryd het die onbesonge Van Wyk, wat nie eens ŉ gereelde lid van die opdrafspan is nie, ŉ droomeindstryd beleef toe hy die Bokke se eerste twee drieë binne vyf minute gedruk het. Hy is as speler van die eindstryd aangewys. Die Blitsbokke het die eerste helfte heeltemal oorheers, was klinies en was rustyd reeds met 21 – 0 voor. Hulle het hul eerste fout eers in die derde minuut van die tweede helfte begaan toe die bal direk uitgeskop is nadat die beweging buite hul kwartgebied begin is. Eintlik was dit blote eenrigtingverkeer. * Die Blitsbokke het die toernooi Vrydagoggend op ŉ laagtepunt begin toe hulle met 21 – 14 deur Brittanje geklop is. Maar hulle het kalm gebly, algaande beter gespeel en met Kenia (27 – 12), Australië (19 – 12), Samoa (24 – 19) en Nieu-Seeland (26 – 19) op pad eindstryd toe afgereken. ŉ Hele paar nuwe helde, soos Van Wyk en Ricardo Duarttee, is boonop ontdek. Saam met die ervare Branco du Preez, die vlugvoetige Muller du Plessis, JC Pretorius en Impi Visser, was hulle die groot sterre. Die Blitsbokke het altesame 122 punte aangeteken, 81 afgestaan en kan nou uitsien na die naweek se toernooi in Kaapstad. Punte: Suid-Afrika 21 (21): Drieë: Shilton van Wyk (2), Siviwe Soyizwapi. Doelskoppe: Ricardo Duarttee (3). Ierland 5 (0): Drie: Ed Kelly. * In die vroue-afdeling was Australië met 26 – 19 in die eindstryd teen Nieu-Seeland baas.